- Øygard må presses til å gå av
- Så langt lovverket tillater det mener jeg det bør legges press på Rune for at han skal trekke seg som ordfører. Det som har kommet frem i saken til nå er helt uakseptabelt for en ordfører, sier Svein Blankenborg fra den Tverrpolitiske bygdalista i Vågå kommune. I VGs ringerunde er det ingen av opposisjonspolitikerne som støtter Øygard som ordfører. Flertallet av medlemmene av Ap viser til vedtaket fra mandag der Vågå Arbeiderparti ber om at «Rune Øygard vurderer å si fra seg ordførervervet i Vågå kommune». - Jeg stiller meg bak uttalelsen som Arbeiderpartiet i Vågå allerede har kommet med, sier Marianne Skogstad (Ap). Les hva alle sa i dagens utgave av VG Papir og påVG+.Bakgrunnen for den noe passive ordlyden til Arbeiderpartiet kan forstås ut fra den sterke vernet en ordfører har i kommuneloven: Det er nærmest umulig å avsette ham. - Han er valgt for fire år og kan bare avsettes ved dom, sier professor Jan Fridthjof Bernt ved universitet i Bergen. Han er en av landets fremste eksperter på kommuneloven. Bernt sier kommunestyret kan komme med en samlet meningsytring der de uttrykker mistillit mot Øygard. Dette kan komme allerede på neste møte 30. oktober. - Men det er helt opp til Øygard om han vil trekke seg. Ordføreren vil ikke være bundet av kommunestyrets eventuelle mistillit mot ham, sier Bernt. - Burde kommunestyret hatt mer makt til å kvitte seg med en ordfører? Ordføreren er kommunens fremste folkevalgte, og normalt den klart mest innflytelsesrike politikeren. Etter min oppfatning burde kommunestyret ha mulighet for å skifte ut ordføreren i valgperioden, sier Bernt. Han mener muligheten ikke bare bør ligge der i forhold til straffbare handlinger. - En ordfører bør kunne skiftes ut også i situasjoner der han eller henne har opptrådt på en måte som gjør at kommunestyret ikke kan ha politisk eller personlig tillit til ordføreren, sier Bernt. Tiltalte Rune Øygard sier til VG at han ikke ønsker å svare så lenge rettssaken mot ham pågår.
VG har ringt hele kommunestyret i Vågå. Av dem som svarer er det ingen som mener Øygard kan fortsette som ordfører.